Lae damvlakke noop nog beurtkragFase 4-beurtkrag duur voort tot Saterdagoggend om 05:00. (Foto: Maroela Media) Fase 4-beurtkrag duur voort tot Saterdagoggend om 05:00 om Eskom kans te gee om lae damvlakke aan te vul. Fase 3 sal dan ingestel word en na verwagting tot Maandagoggend om 05:00 voortduur. Die kragvoorsiener het Donderdag in ŉ verklaring gesê die vragskip wat diesel vandeesweek moes aflewer om noodreserwes aan te vul, het by PetroSA se fasiliteit in Mosselbaai vasgemeer. Die brandstof sal deur die loop van die naweek na die Gourikwa en Ankerlig-oopsiklusgasturbines versend en na verwagting Maandag aangevul word. Maroela Media het vroeër berig dat Eskom uitdagings met diesel van sy verskaffer ervaar het, wat beperkings op die beskikbaarheid van diesel in grootmaat vir dié oopsiklusgasturbines geplaas het. Die kragvoorsiener se pompopgaarskemas, wat ook noodkrag verskaf, moet oor die naweek aangevul word. Eskom het die afgelope ruk grootliks op dié pompopgaarskemas staatgemaak om opwekkingskapasiteit aan te vul. Eskom sê die eerste eenheid van die Camden-kragstasie sal teen die naweek herstel wees, terwyl die res van die sewe eenhede oor die volgende tien dae herstel sal word. Dit volg nadat dié steenkoolkragstasie in sy geheel weens waterbesoedeling afgeskakel moes word. ŉ Opwekkingseenheid by die Kriel-kragstasie moes ook herstel word. Altesaam 5 206 MW word tans aan beplande instandhouding afgestaan, terwyl 15 862 MW weens onbeplande probleme nie beskikbaar is nie.